钦定古今图书集成/明伦汇编/人事典/第007卷 > 《本草纲目》 > 《人肉发明》
## 钦定古今图书集成/明伦汇编/人事典/第007卷 > 《本草纲目》 > 《人肉发明》

李时珍曰：“张杲《医说》言：唐开元中，闽人陈藏器著《本
草拾遗》，载人肉疗羸瘵，闾阎有病此者，多割股。”案陈
氏之先，已有割股割肝者矣，而归咎陈氏，所以罪其
笔之于书，而不立言以破惑也。本草可轻言哉！呜呼！
身体发肤，受之父母，不敢毁伤，父母虽病笃，岂肯欲
子孙残伤其支体，而自食其骨肉乎？此愚民之见也。
按何孟春《馀冬录》云：江伯儿母病，割胁肉以进，不愈，
祷于神，欲杀子以谢神，母愈，遂杀其三岁子。事闻，太
祖皇帝怒其绝伦灭理，杖而配之。下礼部议曰：“子之
事亲，有病则拜托良医，至于呼天祷神，此恳切至情
不容已者。若卧冰割股，事属后世，乃愚昧之徒，一时
激发，务为诡异，以惊世骇俗，希求旌”表，规避徭役。割
股不已，至于割肝；割肝不已，至于杀子。违道伤生，莫
此为甚。自今遇此，不在旌表之例。呜呼！圣人立教，高
出千古，伟哉如此！又陶九成《辍耕录》载古今乱兵食
人肉，谓之“想肉”，或谓之“两脚羊。”此乃盗贼之无人性
者，不足诛矣。